Nõukogu määrus (EÜ) nr 2092/2000,

28. september 2000,

millega keelatakse Belize′ist, Hondurasest ja Ekvatoriaal-Guineast pärit hariliku tuuni (Thunnus thynnus) importimine

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133,

võttes arvesse komisjoni ettepanekut

ning arvestades järgmist:

(1) Ammenduvate loodusvarade hulka kuuluvaid kalavarusid tuleb bioloogilise tasakaalu huvides ja üldise toiduainetega kindlustatuse tagamiseks kaitsta.

(2) Rahvusvaheline Atlandi Tuunikaitse Komisjon (ICCAT), kelle lepinguosaline on Euroopa Ühendus, võttis 1994. aastal vastu tegevuskava, mille eesmärk on tagada hariliku tuuni kaitseprogrammi tõhusus, ja 1996. aastal soovituse nõuete täitmise kohta hariliku tuuni ja mõõkkala kalamajanduses, kindlustamaks hariliku tuuni tõhus kaitse ja selle täitmise tagamine.

(3) ICCATi lepinguosalised, kelle kalurid on kohustatud hariliku tuuni püüki vähendama, ei saa asjaomaseid varusid tõhusalt majandada, kui lepinguvälised pooled ei ühine ICCATiga ega järgi selle kaitse- ja majandamismeetmeid.

(4) ICCAT, kes tegi oma järeldused püüki ja kauplemist käsitlevate andmete ning laevade vaatlemise põhjal, peab Belize′i, Hondurast ja Ekvatoriaal-Guinead riikideks, kelle laevad püüavad harilikku tuuni viisil, mis kahjustab meetmeid, mida see organisatsioon on võtnud kõnealuse liigi kaitseks.

(5) ICCATi püüe ergutada nimetatud kolme riiki järgima hariliku tuuni kaitse- ja majandamismeetmeid on jäänud tulutuks.

(6) ICCAT on andnud lepinguosalistele korralduse võtta vajalikke meetmeid, et jätkata harilikust tuunist toodete mis tahes kujul importimise keelustamist Belize′ist ja Hondurasest ning kehtestada Ekvatoriaal-Guineast importimise keeld; osutatud meetmed võib lõpetada niipea, kui tehakse kindlaks, et kõnealused riigid on viinud oma kalapüügitavad vastavusse ICCATi meetmetega; need meetmed peab rakendama ühendus, kellel on kõnealuses asjas ainupädevus.

(7) ICCAT on tunnustanud koostöö paranemist Panamaga hariliku tuuni kaitse valdkonnas; ICCAT tegi 1999. aasta aastakoosolekul soovituse, et lepinguosalised lõpetaksid harilikust tuunist toodete mis tahes kujul importimise keelu Panama suhtes.

(8) On vaja tunnistada kehtetuks määrus (EÜ) nr 1435/98, millega kohaldatakse hariliku tuuni ja selle toodete impordikeeldu Belize′i, Hondurase ja Panama suhtes. [1]

(9) Kõnealused meetmed on kooskõlas teistest rahvusvahelistest kokkulepetest tulenevate ühenduse kohustustega,

ON VASTU VÕTNUD KÄESOLEVA MÄÄRUSE:

Artikkel 1

1. Käesolevaga keelatakse Belize′ist, Hondurasest ja Ekvatoriaal-Guineast pärit ning CN-koodidega ex03019990, 03023911, 03023991, 03034921, 03034923, 03034929, ex03034990, ex03041038, ex03041038, ex03041098, ex03042045, ex03049097, ex03052000, ex03053090, ex03054980, ex03055990, ex03056990, ex16041411, ex16041416, ex16041418 ja ex16042070 hõlmatud hariliku tuuni (Thunnus thynnus) laskmine ühenduses vabasse ringlusse.

2. Käesolevaga keelatakse lõikes 1 mainitud toodete lossimine ühendust läbiva transiidi tarvis.

Artikkel 2

Käesolevat määrust ei kohaldata artikli 1 lõikes 1 märgitud Ekvatoriaal-Guineast pärit toodete koguste suhtes, kui riigi pädevat ametiasutust rahuldaval viisil saab tõestada, et need tooted olid käesoleva määruse jõustumishetkel teel ühenduse territooriumile ja lastakse vabasse ringlusse hiljemalt 14 päeva möödumisel sellest kuupäevast.

Artikkel 3

Määrus (EÜ) nr 1435/98 tunnistatakse kehtetuks.

Artikkel 4

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 28. september 2000

Nõukogu nimel

eesistuja

D. Vaillant

[1] EÜT L 191, 7.7.1998, lk 13.

--------------------------------------------------